ग्राहक आधार के लिहाज से देश की तीसरी सबसे बड़ी वायरलेस ऑपरेटर आइडिया सेल्युलर ने आज प्रवर्तक आदित्य बिड़ला समूह को 32.66 करोड़ शेयरों का आवंटन पूरा कर लिया और इस तरह से 32.50 अरब रुपये जुटा लिए। तरजीही आवंटन के बदौलत आइडिया सेल्युलर में प्रवर्तक समूह की हिस्सेदारी 42.4 फीसदी से बढ़कर 47.2 फीसदी पर पहुंच गई। कंपनी ने एक बयान में कहा, आइडिया ने आदित्य बिड़ला समूह की इकाइयों को 32,66,33,165 शेयर 99.50 रुपये प्रति शेयर (89.50 रुपये प्रति शेयर के प्रीमियम समेत) के हिसाब से आवंटित कर 3,250 करोड़ रुपये जुटा लिए।